Smernica 2001/56/ES Európskeho parlamentu a Rady
z 27. septembra 2001
o vykurovacích systémoch pre motorové vozidlá a ich prípojné vozidlá, ktorou sa mení a dopĺňa smernica Rady 70/156/EHS a ruší smernica Rady 78/548/EHS
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 95,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupom uvedeným v článku 251 zmluvy [3],
keďže:
(1) smernica Rady 78/548/EHS z 12. júna 1978 o aproximácii právnych predpisov členských štátov, týkajúcich sa systémov vykurovania priestoru pre cestujúcich v motorových vozidlách [4] bola prijatá ako jedna zo samostatných smerníc postupu ES typového schvaľovania spoločenstva zavedeného smernicou Rady 70/156/EHS zo 6. februára 1970 o aproximácii právnych predpisov členských štátov týkajúcich sa typového schvaľovania motorových a ich prípojných vozidiel [5]; ustanovenia uvedené v smernici 70/156/EHS týkajúce sa systémov vozidla, komponentov a samostatných technických jednotiek, platia preto aj pre smernicu 78/548/EHS;
(2) najmä podľa článku 3 ods. 4 a 4 ods. 3 smernice 70/156/EHS, každá samostatná smernica by mala obsahovať informačný dokument zahrnutý do príslušného bodu prílohy I k smernici 70/156/EHS a tiež osvedčenie o typovom schválení podľa jej prílohy VI, aby sa typové schválenia mohli spracovávať na počítači;
(3) na základe technického pokroku, spaľovacie vykurovacie zariadenia zvyčajne plnené naftou, benzínom alebo skvapalnených ropným plynom sa teraz montujú do mnohých typov vozidiel, aby vykurovali priestor pre cestujúcich (napr. autobusy), priestor pre náklad (napr. nákladné autá a prípojné vozidlá) alebo priestor na spanie (napr. nákladné autá a motorové karavany) tak, aby bolo vykurovanie účinné a bezhlučné a bez emisií vyvolaných bežiacim motorom pri parkovaní vozidla; z bezpečnostných dôvodov je potrebné rozšíriť rozsah platnosti aby boli zahrnuté požiadavky na spaľovacie vykurovacie zariadenia a ich montáž; také požiadavky by mali zodpovedať najvyšším normám súčasnej technológie;
(4) je potrebné zaviesť typové schválenie pre vykurovacie zariadenia ako komponenty a pre vozidlá, v ktorých sú namontované;
(5) rozšírením prílohy bude nevyhnutné doplniť túto smernicu o dodatočné bezpečnostné požiadavky na vykurovacie zariadenia na skvapalnený ropný plyn (LPG);
(6) opatrenia potrebné na vykonávanie tejto smernice by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovuje postup na uplatňovanie vykonávacích právomocí delegovaných na Komisiu [6];
(7) z dôvodu jednoznačnosti sa odporúča zrušiť smernicu 78/548/EHS a nahradiť ju touto smernicou,
PRIJALI TÚTO SMERNICU:
Článok 1
Na účely tejto smernice "vozidlom" je každé vozidlo, na ktoré sa vzťahuje smernica 70/156/EHS.
Článok 2
Žiaden členský štát nesmie odmietnuť udeliť ES typové schválenie alebo národné typové schválenie typu vozidla alebo typu vykurovacieho systému z dôvodov týkajúcich sa vykurovacieho systému pre priestor pre cestujúcich alebo nákladného priestoru, ak systém spĺňa požiadavky stanovené v prílohách.
Článok 3
Žiadny členský štát nesmie odmietnuť alebo zakázať predaj, registráciu, uvedenie do prevádzky alebo používanie vozidla, alebo predaj uvedenie do prevádzky alebo používanie vykurovacieho systému z dôvodov týkajúcich sa vykurovacieho systému pre priestor pre cestujúcich alebo nákladného priestoru, ak systém spĺňa požiadavky stanovené v prílohách.
Článok 4
1. S účinnosťou od 9. mája 2003 nesmú členské štáty z dôvodov týkajúcich sa vykurovacích systémov:
- odmietnuť udeliť ES typové schválenie alebo národné typové schválenie typu vozidla, alebo typu vykurovacieho systému, alebo
- zakázať predaj, registráciu alebo uvedenie do prevádzky vozidiel, alebo zakázať predaj alebo uvedenie do prevádzky vykurovacích systémov,
ak vykurovací systém spĺňa požiadavky tejto smernice.
2. S účinnosťou od 9. mája 2004 členské štáty:
- nesmú naďalej udeľovať ES typové schválenie a
- môžu odmietnuť udeliť národné typové schválenie,
typu vozidla z dôvodov týkajúcich sa vykurovacích systémov, alebo typu spaľovacieho vykurovacieho zariadenia, ak nie sú splnené požiadavky tejto smernice.
3. S účinnosťou od 9. mája 2005 členské štáty:
- musia považovať osvedčenia o zhode, ktorými sú opatrené nové vozidlá podľa smernice 70/156/EHS za naďalej neplatné na účely článku 7 ods. 1 uvedenej smernice, a
- môžu zamietnuť predaj, registráciu alebo uvedenie do prevádzky nových vozidiel,
z dôvodov týkajúcich sa vykurovacích systémov, ak nie sú splnené požiadavky tejto smernice.
Tento odsek neplatí pre typy vozidiel vybavených vykurovacím systémom na odpadové teplo, ktoré ako prenosové médium používajú vodu.
4. S účinnosťou od 9. mája 2005 požiadavky tejto smernice týkajúce sa spaľovacích vykurovacích zariadení ako komponentov, platia na účely článku 7 ods. 2 smernice 70/156/EHS.
Článok 5
Najneskôr do 9. novembra 2002 Komisia preskúma dodatočné bezpečnostné požiadavky vzhľadom na vykurovacie systémy motorových vozidiel, poháňané skvapalneným ropným plynom (LPG) a prípadne zmení a doplní túto smernicu v súlade s postupom uvedeným v článku 6 ods. 2.
Článok 6
1. Komisii bude pomáhať Výbor na prispôsobenie sa technickému pokroku, ustanovený podľa článku 13 smernice 70/156/EHS, ďalej len "výbor".
2. Ak sa uvedie odkaz na tento odsek, použijú sa články 5 a 7 rozhodnutia 1999/468/ES, s prihliadnutím na jeho článok 8.
Doba podľa článku 5 ods. 6 rozhodnutia 1999/468/ES je tri mesiace.
3. Výbor prijme svoj rokovací poriadok.
Článok 7
Smernica 70/156/EHS sa mení a dopĺňa takto:
1 Bod 36 v časti 1 prílohy IV sa nahrádza takto:
"Predmet schválenia | Smernica číslo | Odkaz na úradný vestník | Uplatňuje sa na |
M1 | M2 | M3 | N1 | N2 | N3 | O1 | O2 | O3 | O4 |
36. Vykurovacie systémy | 2001/56/ES | L 292 z 9.11.2001 | X | X | X | X | X | X | X | X | X | X" |
2. V prílohe XI:
a) sa bod 36 v doplnku 1 nahrádza takto:
"Bod | Predmet schválenia | Smernica číslo | M1 ≤ 2500 kg1 | M1 2500 kg1 |
36. | Vykurovacie systémy | 2001/56/ES | I | G + P" |
b) sa bod 36 v doplnku 2 nahrádza takto:
"Bod | Predmet schválenia | Smernica číslo | Pancierové vozidlá kategórie M1 |
36. | Vykurovacie systémy | 2001/56/ES | X" |
Článok 8
Smernica 78/548/EHS sa zrušuje s účinnosťou od 9. mája 2004. Odkazy na smernicu 78/548/EHS sa považujú za odkazy na túto smernicu.
Článok 9
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou do 9. mája 2004. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 10
Táto smernica nadobúda účinnosť dňom jej uverejnenia v Úradnom vestníku Európskych spoločenstiev.
Článok 11
Táto smernica je adresovaná členským štátom.
V Bruseli 27. septembra 2001